แนวโน้ม SET ไซด์เวย์ดาวน์ วิตกศก.โลกฟื้นช้า แนะติดตาม “แบงก์” ทยอยประกาศงบฯ
แนวโน้ม SET ไซด์เวย์ดาวน์ วิตกศก.โลกฟื้นช้า แนะติดตาม “แบงก์” ทยอยประกาศงบฯ
18 ม.ค. 2564

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดว่าจะแกว่ง Sideway Down คล้ายตลาดหุ้นในภูมิภาคเอเชียที่เช้านี้เคลื่อนไหวในแดนลบราว -0.3% ถึง -0.6% จากความกังวลการฟื้นตัวเศรษฐกิจโลก หลังยอดค้าปลีกของสหรัฐออกมาแย่กว่าตลาดคาดไว้ และประเทศจีนก็มีการล็อกดาวน์หลายเมืองมากขึ้นหลังมีจำนวนผู้ติดเชื้อโควิด-19 ระลอกใหม่ อีกทั้งการใช้วัคซีนต้านไวรัสโควิด-19 ในประเทศนอร์เวย์ มีผู้เสียชีวิตกว่า 20 คน ทำให้อาจมีความล่าช้าในการใช้วัคซีน
ส่วนบ้านเราอาจยังเผชิญการปรับพอร์ตลงทุนของนักลงทุนสถาบัน และนักลงทุนต่างชาติ เพื่อเตรียมเงินไว้ซื้อหุ้นที่เสนอขายให้กับประชาชนทั่วไปครั้งแรก (IPO) ขนาดใหญ่ตัวใหม่ นอกจากนี้สัปดาห์นี้ให้ติดตามการทยอยประกาศผลประกอบการของกลุ่มแบงก์ และติดตามพิธีสาบานตนเข้ารับตำแหน่งประธานาธิบดีสหรัฐของนายโจ ไบเดน ในวันที่ 20 ม.ค.นี้  รวมถึงติดตามการประชุมธนาคารกลางญี่ปุ่น (BOJ) และการประชุมธนาคารกลางยุโรป (ECB) ในสัปดาห์นี้ด้วย
พร้อมให้แนวรับ 1,515-1,500 จุด ส่วนแนวต้าน 1,525-1,530 จุด